送胡康侯使湖南
作者：楊時
朝代：宋

paragraphs: 北溟有潜鱗，其廣數千里。
揚鬐厲東海，汎汎等蜉蟻。
百川競奔注，漫不見涯涘。
寄之天地間，大澤礨空耳。
胡侯荆山資，妙質久礱砥。
飛聲動旒冕，持節照湘水。
功名與時會，事道從此始。
驊騮駕輕車，夷路道九軌。
朝燕暮騰越，快意未爲喜。
聖門學須彊，一簣虧可耻。
擴之天地寬，於道乃云邇。
爲士貴弘毅，無忘味斯旨。